钦定古今图书集成/明伦汇编/宫闱典/第133卷 > 张忠
## 钦定古今图书集成/明伦汇编/宫闱典/第133卷 > 张忠

按《明外史宦官传》：“忠，霸州人。正德时为御马监太监，
性凶暴，侍豹房，数谈武艺。诱帝巡幸边塞，结霸州盗
张茂，为弟所剽掠，半入忠家，茂因得入豹房，侍帝蹴
鞠。河间府参将袁彪捕茂急，忠为置酒召彪，使茂偕
坐，属彪曰：‘此我弟也，毋相厄’。又谓茂曰：‘袁将军许尔
矣。尔自今勿犯河间’。彪畏忠，唯唯而已。”宁王宸濠谋
逆，忠先与臧贤、钱宁等受其赂。及贤、宁败，忠独免。帝
南征，次良乡，忠邀帝幸其第。会都御史王守仁奏捷
至，忠及江彬劝帝纵宸濠使再战，而帝自禽之。帝亦
欲溯湖、湘，浮江、汉，遍览苏、杭、江、浙之胜，闻忠等言，大
悦。至南京，乃命忠偕许泰往捕馀党。忠益恣行威虐，
杀僇无辜，民不胜扰。